khistorydata/jeongjo-sjw-relations huggingface dataset:
정조 1년 · 강
璿源譜略改張奉安。命更爲擇日擧行。
정조 1년 · 목
宗簿寺啓言。 璿源譜略改張印出矣。奎章閣。則今月二十五日。本寺堂郞與奎章閣堂郞進詣奉謨堂奉安。敎以。以來月初旬。爲擇日擧行。
정조 1년 · 목
吏曹啓言。頒赦時。有別歲抄書入之例。何以爲之。居中居下永不敍用。一體書入乎。竝敎以書入。
정조 1년 · 목
國榮曰。昨日童便進御後。膈滯之症候。煩熱之候何如。予曰。熱氣則退。而猶未顯差矣。國榮曰。令醫官診察似好矣。吳道烱康命吉進前。道烱診候訖。奏曰。脈候左右三部數體。比之昨日大勝。度數浮大。亦爲顯差矣。命吉診候訖。奏曰。脈候度數。比昨無異。而浮大之候顯勝矣。予曰。今日當服何藥。道烱曰。蔘蘇飮加進。似好矣。國榮曰。木米茶童便。間間進御何如。命吉曰。爲穩當矣。予曰。中焦常有滯氣。可悶道烱曰。蔘蘇飮加香附子。似好。白芷羌活。亦爲加入。穩當矣。予曰。副提調出去。與毉官相議加入。
정조 1년 · 목
國榮曰。朝水刺進御後。無壅滯之氣乎。予曰。略有滯氣。而不爲大段矣。予曰。俄者木米茶進御後。顯有汗氣。潮熱則少退。而滯氣終未快解。童便加進何如。國榮曰。似好矣。命入童便進御。命讀吏兵批歲抄。予點下。國榮曰。今番歲抄。蒙宥最多。可謂曠蕩之典矣。予曰。大霈旁流之時。豈可無疏通之政乎。
정조 1년 · 강
命吏兵曹歲抄點下者捧傳旨。
정조 1년 · 목
敎曰。吏兵曹歲抄中點下者。皆分等捧傳旨。京外堂下之中。承文院中下。竝蕩滌。其外他罪中蕩滌者。一體捧傳旨。
정조 1년 · 목
敎曰。副提調持加減蔘蘇飮入侍。○國榮曰。潮熱往來之候何如。予曰。比昨夕少勝矣。國榮曰。令毉官診察。似好矣。道烱診候訖奏曰。今則顯有差勝之勢矣。命吉診候訖奏曰。脈候與食前無異。而度數調均矣。祜診候訖奏曰。昨日則左右寸脈有數體矣。今日頗遲緩矣。國榮曰。以前湯劑進御。似好矣。予曰。湯劑入之。
정조 1년 · 강
命罪人宬鎭減死定配。
정조 1년 · 목
敎曰。罪人宬鎭。於三逆爲切姻。況於麟賊伏法之後。麟賊家緊關書札。許多財貨。移置渠家。渠自主管。至於昨秋以後。麟賊之子。以細札密簡爛熳往復。渠雖逆麟之切姻。苟非同一心腸。則其所凶惡。豈至如此。雖然。以渠之供觀之。不過孤雛。旣施三次之刑。況今告布纔過。霈澤旁流。特爲減死。北邊定配。
정조 1년 · 강
軍器提調以下。施賞有差。
정조 1년 · 목
敎曰。軍器寺軍物新造內入之數。極其夥然。提調張志恒。熱馬一匹面給。監董官僉正崔致侃。相當窠守令除授。役員員役工匠。已令自內頒賞。該曹不必頒給。以此分付。
정조 1년 · 강
命位田結數只 園 墓釐正。
정조 1년 · 목
禮曹啓言。各 陵園墓位田。一依 健元陵例。以八十結定式。而 光陵減七結九十七負。 明陵減二十結。 昭寧園減五十七結。 懿昭墓減二百六十六結七十七負七束之意。臣蔡濟恭與戶曹判書鄭弘淳消詳釐正。以此定式施行。而所減結數。竝屬該曹之意請分付。敎以。 光陵　明陵當減之結。不甚懸殊。勿爲釐減。只 園 墓釐正。
정조 1년 · 목
國榮曰。夜間聖候若何。予曰。外感稍解。而膈滯與頭痛。尙未顯差。大便不順可悶。國榮曰。令醫官診察後。更議繼進湯劑。好矣。予曰。吳道烱康命吉入侍。道烱診候訖秦曰。左右三部浮大之體稍勝。而數體顯緩矣。命吉診候訖奏曰。脈候緩而柔。度數調均矣。予曰。便道不順。何故而然耶。道烱曰。尙有滯候。故便道不順矣。予曰。當服何藥。道烱曰。加減養胃湯加山梔進御。而有蛔動之憲。加山査木瓜進御穩當矣。
정조 1년 · 강
命加減養胃湯去人蔘加莎蔘一貼煎入。
정조 1년 · 강
命大臣置處政事取稟知入。
정조 1년 · 목
因大臣置處政事取稟。敎以。昨日歲抄。旣無敍用之命。則有此取稟乎。知入。○敎曰。以被謫蒙放知之點下。已在職牒還授中。至於敍用云。昨日點下勿施。
정조 1년 · 목
國榮曰。頭痛之候何如。予曰。雖未快勝。漸有減勢矣。命讀關西御史沈念祖書啓。予曰。多有不緊說話。殊欠書啓格式。且永柔龍川論罪。頗沒實矣。國榮曰。聖敎誠然矣。予曰。所謂報營加分云者。多至十五萬石。守令之罪。已無可言。而前監司難免擅許之罪矣。
정조 1년 · 강
命關西御史沈念祖後日次對入侍。
정조 1년 · 목
國榮曰。午後則聖候漸臻差勝乎。予曰。尙有滯氣。故不得善進食飮。可悶。國榮曰。消食之茶。連爲進御似好矣。
정조 1년 · 목
予曰。嶺西嶺南風水之災。前所未有。而人民之渰溺。閭舍之漂沒。極其夥然。聞甚惻憐。道伯與繡衣能盡接濟之方。俾無一民之不獲。則猶可以小紓憂恤之意。而如或有捐瘠之患。則其爲慘憐。當復如何。民始曰。道伯與繡衣。豈不欲仰體憂恤之意。以盡接濟之道。而明春接濟。誠爲可悶矣。
정조 1년 · 강
遞兵曹參判金魯鎭。以嚴璹代之。
정조 1년 · 목
政院以魯鎭在外啓稟。敎以。在外人試取進去人員許遞。口傳差出。
정조 1년 · 강
左議政鄭存謙上箚自劾。附陳情私。竝乞鐫免藥院之任。賜批。
정조 1년 · 목
箚略曰。念臣知識昏謬。眼瞳濁翳。審擇不早。辨別不明。窮凶極劇賊。層出於姻親之中。噫嘻痛矣。臣家世篤謹愼。斥絕凶人。文翼公臣光弼預知安老之凶國。左議政臣惟吉先識汝立之爲逆。殆若蓍龜。世稱藻鑑。臣之不肖無狀。未辨祿山之反叛骨。得罪曲江之先見。其爲忝先。已無可言。至今追思。心骨驚沸。若臣素被凶逆仇嫉之狀。已蒙聖明之俯鑑。苟非日月之明無微不燭。臣何以得有今日乎。頃於帳前殿入侍。仰承德音。感激再造。涕血無從。時當天討方張。沫血是急。區區私義。誠有所不敢陳。而今則鞫事已了。臣可以言私矣。切竊附自效之義。仰控請讉之章。亟命先遞臣職。仍賜重堪勘。以彰臣罪焉。且臣九耋老母。貞疾轉至委頓。實無暫時離捨之望。而方當玉候靜攝之時。藥院之任。尤不容虛糜。竝乞鐫免。以便救護焉。批以。卿之只知爲國。予所知也。餘外之事。卿何過引。予亦不多誥。直付之一笑可也。且卿之爲賊徒所嫉者。予所稔知。已諭於向日帳殿矣。卿須安心勿辭。侯湯憂少間。卽起視事。是予慇懃之望也。藥院都提擧之任。姑爲勉副焉。仍命遣史官傳諭。
정조 1년 · 강
以徐命善爲藥院都提調。
정조 1년 · 목
敎曰。右議政爲藥房都提調。
정조 1년 · 목
國榮曰。夜間聖候若何。予曰。今日則顯差矣。國榮曰。令毉官診候似好矣。予曰。吳道烱。康命吉入侍。道烱進候訖奏曰。脈候度數調均矣。命吉診候訖奏曰。與常時脈候同矣。國榮曰。都提調爲承候來待矣。予曰入侍。徐命善曰。俄聞毉官之言。脈候如常云。下情不勝慶幸。予曰。禁軍取才。已爲之云乎。命善曰。日前已爲擧行云矣。予曰。武弁皆樂從云耶。命善曰。無論京鄕。皆聳動云矣。今番會講時比較事。亦爲善政云矣。予曰。比較中十餘人。陞付及第云。此實於渠輩善爲之事矣。予曰。今番治獄。外議何如云耶。不可謂之酷乎。命善曰。今番獄事太寬。正法者或減死。或島配。皆從惟輕之典。輿情猶爲怫鬱矣。予曰。今番當爲設科。而慶科旣不欲爲之。則雖是討逆科。慶科則一也。何以爲之乎。命善曰。今番逆變。前古所無。上告下布。又將陳奏。則此是莫大之慶。不可拘於慶科之名而不爲也。予曰。旣是科制變通之前。則不可無闊狹之道矣。命善曰。士子皆懸望云矣。予曰。生畫榜出乎。命善曰。榜則已出。而應講儒生皆樂赴。試官亦皆至公爲之云。而京中則只一人爲之云矣。
정조 1년 · 강
命德源府使金明遇仍任。
정조 1년 · 목
右議政徐命善啓言。德源府使金明遇。以兼邑事狀罷。而聞其事情。亦有可恕者。道臣雖已依例封啓。而災邑數遞。不可不念。金明遇仍任。新府使李儒敬。請亦爲仍任本職。從之。
정조 1년 · 강
命昌城府定配罪人趙★(山+完)絕島移配。
정조 1년 · 목
右議政徐命善啓言。定配罪人趙★(山+完)。當初酌處之恩。實出好生之聖意。則在渠道理。尤宜謹愼於居謫之際。而居處凡百。無異官府貌樣云。殊極駭痛。且峸賊出後。亦不無深遠之慮。昌城府定配罪人趙★(山+完)。請絕島移配。從之。
정조 1년 · 강
璿源錄。命明年 祔廟後奉安。
정조 1년 · 목
右議政徐命善啓言。以 璿源錄奉安事。宗簿堂郞當下去矣。災年廚傳之弊。不可不顧。且明年　祔廟後。譜略又將改修。其時仍爲奉　安之意請分付。從之。
정조 1년 · 목
敎曰。副提調持加減養胃湯入侍。○予曰。俄見捉虎草記。京城至近處捉得云。極爲驚心。所捉之虎。大小幾何。國榮曰。中虎矣。予曰。捉得砲手。自軍門施賞乎。國榮曰。臣營則已爲施賞矣。
정조 1년 · 목
以李羲星爲河東府使。李尙履爲昆陽郡守。丁載遠爲和順縣監。
정조 1년 · 강
秋曹。以罪人泰淵子範中大靜縣押配。啓。
정조 1년 · 목
國榮曰。夜間聖體若何。予曰。尙有煩熱之氣。不得穩寢矣。國榮請診候。吳道烱診候訖。奏曰。今日則宛如常時脈候矣。予曰。夜則煩熱。不得穩寢。手足尙有熱氣。何以爲之乎。道烱曰。忍冬茶時時進御。則此症候自然差減矣。
정조 1년 · 강
召見藥院都提調徐命善于誠正閣。
정조 1년 · 목
命善曰。俄聞毉官之言。脈候益勝於昨日云。不勝喜忭之地矣。予曰。禁軍節目磨鍊後。此是初次取才。而若如是次次塡充。則軍容庶可漸勝矣。命善曰。若遵而勿失。益加另擇。則不出數年。將有大效矣。
정조 1년 · 목
敎曰。副提調持加減養胃湯入侍。○國榮曰。今者設科之名命。庶慰八域多士之心矣。予曰。三百初試。不爲不少乎。國榮曰。可謂適中矣。予曰。一番內禁將。旣有極擇之命。曾經兵使者何恨限。而以道燦之叔李吉儒擬入。兵判之意。未可知也。國榮曰。兵判則特以疏滯之意擬望而已。豈有他意乎。專由於率爾之致也。
정조 1년 · 강
命討送慶科依稟施行。初試取三百。
정조 1년 · 목
禮曹啓言。凶逆懲討。旣行告 廟頒赦之禮。設科取人。自是應行之事。 仁祖甲申。 肅宗庚申。設行六百別試。 先王朝戊申庚戌乙亥。設行庭試矣。今此討逆慶科。以何年例擧行。敢稟。敎以。科制變通之前。且是按例之事。不可番番置之。依稟施行。初試取三百事知悉。
정조 1년 · 강
金吾。以昌城府定配罪人趙★(山+完)濟州牧移配。啓。
정조 1년 · 목
敎曰。副提調持加減養胃湯入侍。○國榮曰。寢睡何以爲之乎。予曰。去夜則頗穩寢矣。國榮曰。近日米飮連爲進御乎。予曰。間間進御矣。
정조 1년 · 목
命善曰。寢睡之節若何。予曰。去夜則頗穩睡矣。予曰。慶科已定。遐土擧子。當此初寒。將何以往來乎。命善曰。遐土擧子。已多上來者云。此必是聞風而來矣。
정조 1년 · 목
予曰。予病尙未快差。明日次對。又不得爲之。稟事之積滯。亦可悶也。國榮曰。時急公事。已爲草記回啓。故別無緊急稟定者云矣。予曰。餘症尙今未已。飮食終不順下。而似有氣虛之症。良可悶也。國榮曰。今則感熱快解。湯劑略入人蔘進御。似好矣。予曰。明日與毉官相議爲之。
정조 1년 · 강
命慶科庭試武初試取三百人。
정조 1년 · 목
因兵曹啓稟。有是命。○禮曹。討逆慶科文武庭試初試。來十月二十日。
정조 1년 · 강
命漂倭護送等節嚴飭。
정조 1년 · 목
備局啓言。江原監司金履素狀啓。三陟府漂倭。使譯官李命和問情。則漂倭十六名。女倭一名。以兔原郡民。貿米於出羽州秋田地。遇大風雨。漂到本府境。待朝家指揮治送。而服着冷薄。不可不及時備給。卸下穀物與雜物。勢將以沿海邑地土船運送事。爲請矣。沿海地土船。擇其完固者。別定差員。次次護送。使之領付倭館。而其所服着。雖無可據之例。事當從厚製給。以示朝家德意。分付道臣。着意擧行。糧饌供饋等節。亦令沿海所經各邑。優數題給之意。請嚴飭本道及嶺南道臣。允之。
정조 1년 · 강
前咸鏡監司趙重晦。陳章首實。賜批。
정조 1년 · 목
疏略曰。噫能賊卽萬古所無之劇逆也。臣不幸與此賊。有四寸娚妹之誼。自少知面。渠有外面儒者之稱。故臣旣見欺。而待之以士友。臣子亦以連家少輩。時或往來矣。十數年未來。見其言議行事。多所垂舛。臣心不喜。漸至疏阻。臣子之來往。亦隨以稀闊。而特以姻親之故。未嘗有告絕之事。亦豈料其乞藏凶圖之至於此極哉。臣不能早自斥絕之罪。實所難逭。鞫獄事發之後。卽宜陳章首實。而辭疏旣未承批。不敢輒事瀆撓。今始略暴本末。伏乞亟降威罰。批以。能賊極凶。無怪其見欺。卿勿辭焉。
정조 1년 · 강
獻納朴在源。疏陳父病尋鄕乞遞。批許救護。
정조 1년 · 강
持平安延玹。疏論諸賊。兼陳母病乞遞。賜批。
정조 1년 · 목
疏略曰。合啓諸論。俱是一國之公憤。八方之公議。而上下相持。便成古紙。揆以王法。寧不有乖。伏願亂賊諸孼之登諸論啓者。竝賜允可焉。罪人月惠繼昌。遽命酌處。失之太寬。奇同永丹之負犯。與繼昌月惠無異。而至於減死。如是而其曰國有法乎。罪人弼海之逆綻露。而旋施輕典。有乖獄體。臣謂竝加顯戮。斷不可已也。罪人宬鎭。以麟養弘三賊之切姻。看護逆家。通信凶孼。安知其書札往復之外。又無綢繆之陰謀秘計乎。更令王府嚴鞫得情。快正王法焉。仍伏念臣之老母宿病。實無離捨供職之望。伏乞俯垂矜諒。以便救護。批以。所陳當留意。其中一件事。予意非不在矣。爾其勿辭。救護母病。
정조 1년 · 강
正言南鶴聞。陳病乞遞。仍請寢宬鎭定配之命。賜批。
정조 1년 · 목
疏略曰。眩昏莫省。乞免之章。豈宜贅及。而事不容泯默。罪人宬鎭減死定配之命。臣不勝訝嘆之至。財貨書札。腸肚相連。情跈已露。究覈未竟。其在嚴鞫體重懲討之道。終未免失刑之歸。定配之命。亟命還寢。仍令王府嚴訊得情。斷不可已也。批以。處分意在。爾其勿辭察職。
정조 1년 · 강
掌令兪彥鏶上疏自列。仍乞遞。賜批。
정조 1년 · 목
疏略曰。職忝耳目之列者。沫血致討。宜先百僚。而一向泯伏。殆若全昧乎奔衛之義。沐浴之誠。致使淸朝掌憲之地。作一虛窠。其爲曠天工而隳國體。顧何如也。宜卽露章自列。而賤疾增劇。玆始治疏。略暴衷懇。至若揆分量力。不堪冒膺之實。則已悉。於從前控籲。區區所望。惟有亟蒙鐫改。粗全微諒而已。批以。予之望爾等之來。不啻如渴。批於參議金亮行之疏。又批於掌令金鍾厚之疏矣。罄予心曲。不憚煩複。爾必見諸朝紙矣。此際爾疏又到。巽辭若前。益恨予招徠之誠未篤也。今於爾疏之批。雖使予張皇爲說。無以加於兩儒臣之批也。予不多誥。爾須諒予小子側席之意。勿復控辭。卽起登途。是所望也。仍命遣史官傳諭
정조 1년 · 목
國榮曰。今日次對。領相適有病。不得入來矣。予曰。趾海雖已拿來。而親鞫亦涉支離。此則將爲推鞫矣。
정조 1년 · 강
行次對于熙政堂。召見下直守令。
정조 1년 · 목
左議政鄭存謙曰。來到朝房。始知首相有陳病之箚。而旣承引見之命。故玆敢入侍矣。予曰。訓將不入來耶。右議政徐命善曰。言端旣發。當爲詳達於擧條。而訓將有朝體間所失。臣等方欲筵奏。故似未登對矣。予曰。扈衛廳若爲革罷。則大臣前排燈籠之節。無以成樣。無或有損於威儀耶。存謙等曰。該廳旣是當罷。則豈以臣等威儀之減損。有所持難也。予曰。故相鄭太和亦有革罷之儀議。該廳之有弊。自古然矣。扈衛別將。何以區處耶。命善曰。本廳旣革。則別將亦當罷之矣。予曰。日昨以禜祭草記未下批前。先奉 神位未安之故。有該堂越俸之敎矣。越俸則何堂上當之耶。蔡濟恭曰。臣方待罪禮堂。而且兼奉常提調。故越俸臣已當之。而伊時。以祈晴祭不卜日設行之意。相議於大臣。而在閤外卽入草記。故該曹依例捧甘於本寺矣。至於神位奉安事。則本無該曹捧甘之事。而乃是本寺應行之例云矣。予曰然矣。前例如此。則本寺之奉安 神位。似出窘急未及之慮。無足怪也。慶州府尹金尙集茂山府使具世德進伏。予曰。慶州物衆地大。且當數遞。必有弊端。其往懋哉。予曰。茂山亦是邊防重地。汝則有子許國。有異他人。體予此意。其往懋哉。
정조 1년 · 강
命湖西被災面里分等精實擧行。
정조 1년 · 목
左議政鄭存謙啓言。忠淸監司徐有隣狀啓。以爲道內農形不均。隨其被災。面里分等事。稟旨矣。本道旣成穴農。依請。精實擧行之意。請分付從之。
정조 1년 · 강
命扈衛廳革罷。依大臣議施行。
정조 1년 · 목
左議政鄭存謙啓言。扈衛廳之當罷。臣等有所商確。亦已仰陳前席。臣等以爲亟罷三廳。而軍官及各色軍。竝令分屬於三軍門。節目。使諸將臣相議講定。稟裁擧行似宜。此係軍國大事。請歷詢而處之。右議政徐命善曰。見今不存不罷。多有難處之端云。恐不可不趁卽區處。姑令以三廳分屬三軍門。以其料窠依前試射。軍卒。則待年置簿。不害爲不失本色矣。予詢備堂將臣。禮曹判書蔡濟恭曰。革罷後分屬軍門。似好矣。司直具善復曰。軍官。付三軍門。以其本料試射。軍卒。分屬待年軍。隨窠塡充好矣。戶曹判書鄭弘淳曰。大臣所奏。似得宜矣。司直洪樂性曰。革罷當否。今無更議。移屬臣營。則接濟之策。實無區劃之道矣。判敦寧李重祜曰。不緊軍門。罷之爲宜。區處之道。未知裏面。不敢仰達矣。江華留守李福源曰。減冗官減冗兵。有國急務。臣無容更達矣。兵曹判書金鍾秀曰。該廳旣多健兒。則不可使失所。朔試射料窠之外。別將及三所任付祿窠。分屬三軍門。以此料窠分排。則可無失所之慮矣。副司直李漢膺曰。革罷分屬。實合事宜。而守總兩營。果無區處接濟之道矣。吏曹判書徐浩修。開城留守兪彥鎬等曰。不敢臆對矣。承旨鄭民始曰。分屬三軍門之議。臣亦無異見。而分屬守總兩營。以爲區處之地。似好矣。敎以。依大臣議施行。
정조 1년 · 강
罷捕將張志恒職。
정조 1년 · 목
左議政鄭存謙啓言。朝廷事。當先觀體例。而俄於賓會。聞兵判以巡檢時闕點。欲推治捕校。則捕將有所往復。不卽捉送云。本兵旣是管領衙門。則其在事體。不可無警。當該捕將張志恒。請罷職。敎以。雖未詳其本事。體例所在。當以體例從之。依爲之。
정조 1년 · 목
左議政鄭存謙啓言。 先朝巫女之禁。法意至嚴。而漸至解弛。前之逐出者。還居城闉。至於今番妖巫之變。而極矣。方自京兆復申前禁。此後則令部官每朔摘奸。報于京兆。而如是嚴飭之後。若或有隱漏者。則當該部官京兆堂上。從重勘處事。預爲申飭。而女巫男覡一也。一體嚴禁之意。請分付。從之。
정조 1년 · 목
左捕將張志恒罷職也。
정조 1년 · 강
還差備堂金鍾秀趙㻐。
정조 1년 · 목
左議政鄭存謙啓言。今日賓對。首相雖未入來。而兵曹判書金鍾秀。曾經備當。而尙未還差矣。敎以。還差。而都憲亦未及還差矣。○存謙曰。大司憲趙㻐。請一體還差備堂。從之。
정조 1년 · 강
命未下直及上京守令催促下送。
정조 1년 · 목
左議政鄭存謙啓言。秋務方殷。未下直守令。催促下送。安邊府使具㢞。上京已久。請申飭下送。敎以。安邊府使具㢞申飭下送。
정조 1년 · 강
命 禜祭時各城閉門。關由兵曹擧行。
정조 1년 · 목
兵曹判書金鍾秀啓言。城門開閉。何等嚴重。而禜祭時 位版香祝進詣。則各城門。不爲關由於兵曹。直爲閉門。舊例如此。此後則禮曹移文兵曹。令箭知委。使之閉門。然後始爲擧行事。請定式施行。敎以。所奏甚是。依爲之。
정조 1년 · 강
命籍沒田畓許屬糧餉廳。
정조 1년 · 목
戶曹判書鄭弘淳啓言。糧餉廳。以接濟訓局軍需之故。籍沒田畓。有請得劃給之例矣。今番逆家田畓。請許屬該廳。從之。
정조 1년 · 강
景慕宮展拜。命從近擇日。
정조 1년 · 목
敎曰。以動駕之頻數。秋展謁。有待下敎之命矣。還御此闕之後。亦當卽爲展拜。而以鞫獄未果。當由日瞻門展拜 景慕宮。禮曹以此知悉。從近擇日草記。○敎曰。以小輿動駕。須便同自內展拜。百官行禮。勿爲磨鍊。○敎曰。此後由日瞻門展拜 景慕宮時軍兵。以今番兵判所奏。依此爲之事。定式擧行。
정조 1년 · 강
判下 景慕宮展拜時軍兵磨鍊啓稟。
정조 1년 · 목
兵曹判書金鍾秀啓言。 景慕宮展拜時軍兵磨鍊禁軍磨鍊。何以爲之乎。敎以。依前月初三日闕外袛迎例。三營內外入直馬步軍兵。訓將都領。禁軍。只以入直。別將率領。
정조 1년 · 목
敎曰。副提調持加減心腎湯入侍。○予曰。訓將之與兵判相較。甚非矣。國榮曰。其在體例。事涉未安矣。予曰。大抵人品各有所長。故以孔門之高弟。學聖人之道。而德行文學政事。各有其人。後世之用人。豈可求備乎。國榮曰。凡於用人。各取其長。不求其備。則世豈有不可用之人乎。
정조 1년 · 강
召見前完伯李普行于熙政堂。
정조 1년 · 목
予曰。昨年田政釐正後。果獲實效乎。普行曰。果無白地徵稅之患矣。予曰。湖南似是穴農矣。對曰。豐歉相半。而全然失農之邑。間或有之。似未免災年矣。予曰。水畓未移秧處。雜穀付種者。初勿收稅之意。亦已知委乎。對曰。已爲行關列邑矣。予曰。災年給災之時。或無混入之患耶。對曰。此則惟在擇守令而已矣。予曰。白地徵稅。旣云革廢則可幸。而昨年備局新節目下去後。宮結之弊。似亦寢息矣。對曰。節目頒行之後。民賴以安矣。予曰。國子新除職是敎胄之地。況今士習日趨於澆漓。課試宜勉於公明。其克懋哉。對曰。臣才識淺短。國子之任。實無堪勝之望矣。
정조 1년 · 목
予曰。會試試官。連事違牌。今至日暮。無意膺命。分義所在。極爲寒心。牌去來更爲催促。違牌人勿爲呼望事。注書出去申飭也。
정조 1년 · 강
禮曹以 景慕宮展拜九月初三日推擇啓。
정조 1년 · 목
以洪文浩爲鴻山縣監。鄭東協爲南平縣監。鄭光漢爲刑曹判書。西原縣監金履信。喬桐縣監洪秀輔。瑞原縣監徐命敏。以上降邑號。
정조 1년 · 강
命前判書張志恒敍用。復授訓將。
정조 1년 · 목
敎曰。飭已施矣。且當動駕矣。前判書張志恒敍用。仍任前任。復授訓鍊大將。卽爲牌招。傳授命召及捕將之命召大將牌傳令牌。○敎曰。武將不當處義。夜已深。其令卽爲膺命。
정조 1년 · 강
命姜必敎。朴東俊仍囚。趙寬鎭等議處。
정조 1년 · 목
義禁府啓言。前蔭官姜必敎闕門嚼指血書罪。前自如察訪朴東俊因私濫刑。至殺平民罪。請刑推得情。竝敎以。待決末。姑爲仍囚。又啓言。前都事趙寬鎭啓能妻侄安秀民成稷柱安宗厚等拿處。竝敎以。除刑推議處。
정조 1년 · 강
配罪人相吉等應坐諸人。
정조 1년 · 목
義禁府啓言。大逆不道罪人相吉應坐其母小愛。慶興府爲婢。孝任緣坐子大同。處絞。子者斤同。年未滿免絞。鍾城府爲奴。子婦二愛。樂安郡爲婢。同生娚克觀。金甲島爲奴。克泰古今島爲奴。介連子大同子者斤同子婦二愛。以孝任緣坐擧行。而母時化。年六十九。免坐。同生娚介同。呂島爲奴。窮凶極惡萬剮猶輕大逆不道罪人甘丁夫尹得臣。鹿島爲奴。舅光澤。河東府爲奴。姑今禮。年六十免坐。竝請令刑曹押送配所。允之。
정조 1년 · 강
遣承旨。詣 宗廟　元陵　景慕宮。奉審摘奸。
정조 1년 · 목
敎曰。副提調持加減養胃湯入侍。○國榮曰。今日診候。更議湯劑。似好矣。予曰。毉官入診。吳道烱。康命吉等診候訖奏曰。脈候度數調均。今則如常矣。國榮曰。感熱則快解。而有氣虛之証。進御湯劑。加入人蔘何如。道烱曰。湯劑中。減去涼劑材料。加入人蔘靑皮鼈甲各五分。進御爲穩當矣。予曰。然則以此煎入。予曰。都提調入來乎。國榮曰。以獻官方入來矣。予曰。御史書啓。俄已啓下。吏曹先爲回啓乎。國榮曰。備局回啓。然後吏曹當次之矣。
정조 1년 · 목
命善曰。聖候比昨益勝乎。予曰。今日則已爲梳洗矣。予曰。予病久未差復。今日次對。又不得爲之。稟事之積滯可悶也。命善曰。緊急公事。已爲草記回啓矣。命善曰。卽聞。臺疏中。以泰淵子侄事。依施下批。故只配子侄云。如此凶賊。宜施妻孥竝配之典。更爲分付秋曹。竝卽散配之地何如。予曰。承旨退後。以泰淵應坐諸人依施事。改書出。
정조 1년 · 목
予曰。訓將之所失。不過體例間事。故卽命仍任矣。國榮曰。旣示飭勵。將兵重任。豈可久曠乎。處分誠好矣。予曰。今日承旨之請牌。何故也。國榮曰。開門之前。未及仕進故矣。予曰。王禹稱待漏院記。不書於待漏廳壁上乎。國榮曰。開門比前差早矣。
정조 1년 · 강
詣 孝明殿展謁。仍詣 景慕宮展拜。
정조 1년 · 목
具布裹翼善冠布圓領袍布裹帶。乘輿出賓陽門。駐輿建福門外。詣 孝明殿展謁。禮畢。乘輿出弘化門。詣 景慕宮展拜訖。詣殿內奉審。還御齋室。命 宮司入侍。守奉官李獻祜。尹昌胤進伏。予曰。近來則守僕輩能習陳設之節乎。獻祜曰然矣。予曰。守僕一人召入。命講陳設圖訖。還宮。
정조 1년 · 강
御觀豐閣觀刈。召見右議政徐命善吏曹判書李徽之守禦使洪樂性內閣提學蔡濟恭。
정조 1년 · 목
予曰。予於前日。未嘗觀刈。今欲與卿等。共見獲稻之狀矣。命善曰。宮苑之內。親監稼穡。卽 列聖朝先知艱難之意。實是繼述之盛事也。予曰。今適觀刈。欲使卿等見之。而禮判。則旣帶奎章閣提學。又兼太常提擧。尤宜入見矣。予曰。曾於親臨觀刈時。有農圃人自惠廳給糧之例。亦當給之矣。國榮曰。農圃役人。合爲六十名云。各給米一斗好矣。予曰。唯。
정조 1년 · 목
國榮曰。湯劑今方煎待。奉入乎。予曰。今日置之。
정조 1년 · 강
以曺翬振爲 永禧殿參奉。初仕也口傳也。
정조 1년 · 강
領議政金尙喆上箚請譴。賜批。
정조 1년 · 목
批以。雖知卿一時之恙。慮念不置。未參賓坐。庸何傷乎。卿其安心勿辭。益加善攝。是所望也。仍命遣史官傳諭。
정조 1년 · 강
御映花堂。行武臣試射。還御誠正閣。召見藥院副提調洪國榮。
정조 1년 · 목
自內詣映花堂。予曰。承旨鄭民始。訓將張志恒。御將具善復入侍。善復曰。罪人得才。捕校今始捉來於溫陽地矣。予曰。所謂孫哥。亦述海在謫時同居親緊者。一體推問。予謂善復曰。日昨訓將事。委折何如。善復曰。解通符然後決棍捕校事。曾有定式。故兵判捉送闕點捕校於訓將。使之解通符送之。而訓將使他將校往復之際。兵判棍治往復之將校曰。非汝罪云云矣。事實若此。則兵判不亦非乎。民始曰。果如此言則兵判過矣。予謂志恒曰。勿論是非。卿之與文宰相較。豈不可悶乎。此後則勿復如是也。志恒曰。聖敎至此。不勝惶悚矣。予曰。閱古館上梁文。左副已製之乎。民始曰。製之矣。予曰持入。命國榮讀奏。予曰。善作矣。國榮曰。得意文字也。予曰。南延年能知忠君死上之義。平日必有識見矣。予曰。洪琳有子孫乎。善復曰。前郡守洪儆卽其孫也。予曰。洪儆使之待令。予曰。今日之內。以難畢試。騎蒭外諸技。親鞫收殺後試射時。當爲之。武藝別監試才。亦於明日。使之待令。試射畢。命頒賞入格人。予曰。捕廳罪人得才與孫哥。先爲嚴問。草供捧入。○敎曰。副提調持加減心腎湯入侍。
정조 1년 · 강
御熙政堂行夜對。參贊官鄭民始。侍讀官李儒慶。檢討官尹尙東。假注書洪仁浩。史官徐龍輔。金勉柱。
정조 1년 · 목
講陸宣公奏議。○予命禁府都事權綜捕盜廳從事官邊德洵。持入罪人孫必振文書。予命承旨李義翊鄭民始考見訖。予曰。罪人文書中。南興老及韓哥盲人甚緊。卽命發捕。予曰。罪人文書。是何物耶。民始曰。風月私集近思錄外。又有孫哥之兄私書。而其中有曰主人家有快心事乎云云矣。
정조 1년 · 강
命待明朝推鞫爲之。
정조 1년 · 강
命時囚成稷柱等照律。
정조 1년 · 목
義禁府啓言。時囚成稷柱安宗厚等慢忽不職。不敢擅便。請上裁。敎以。照律。又啓言。爗安秀民等請照律。允之。○又啓言。洪雨輔境內敗船。係是宥前事。請上裁。敎以。當此紀綱解馳人不畏法之時。不可以宥旨前事分揀。照律。
정조 1년 · 강
命趙寬鎭依回啓施行。
정조 1년 · 목
義禁府啓言。趙寬鎭。地處雖是凶逆之切姻。情跡未有漏通之的證。請上裁。敎以。依回啓施行。
정조 1년 · 목
予曰。孫哥招中。有多費錢財爲神事之說。此則似是同參凶謀者也。國榮曰。然矣。予曰。兵房承旨與訓御兩將。來待于隆孝門事分付。仍詣開泰門幕次。命承旨將臣入侍。鄭民始張志恒具善復進前。予命試武藝。予曰。武藝中善爲者。置諸高等。以爲激勸之道好矣。予曰。武藝之勢。各軍門有不同者乎。志恒曰。果然矣。予曰。此後則敎以同之好矣。予曰。武藝別監輩。近甚勤苦。而無他酬勞之道。劃給。今番籍沒中一逆家似好。訓將以此擧行。予曰。孫哥與得才。有何端緖乎。善復曰。別無端緖。而孫哥之招。則有神事之說矣。予曰。卜者亦無端緖乎。志恒曰。不過誦經云矣。國榮曰。以草供觀之。則孫哥似甚妖惡矣。日昨大臣以巫覡逐出事有所陳達。而所謂占方房。則不入其中。亦令禁之似好矣。予曰。巫覡之收布。實出於禁止巫覡之意。此非有害於平民者。固宜依前收布。而雖以經費言之。因此而活人署亦有給代。此亦可悶矣。予曰。近來科場。不無解弛之弊。當爲摘奸矣。宣傳官具純李儒慶入侍。命純。爾往一所。攔入與書册等物。詳悉摘奸以來。命儒慶。爾往二所。亦爲摘奸以來。善復曰。近經雨水。 明陵補土處。臣將奉審矣。予曰。依前仍佩往來。善復曰。前郡守洪儆待令矣。予曰。洪儆入侍。予詢履歷。儆曰。初爲南行部將。以承傳出六。經陵令。爲谷城縣監高城郡守矣。予曰。汝之地處何如。儆曰。一名矣。予曰。汝爲武技乎。儆曰。爲部將時習射矣。予曰。汝年幾何。儆曰。三十九矣。予曰。詳知汝祖之事績乎。儆曰。未能詳知。而略載於表忠志矣。予曰。爲頗精詳矣。善復曰然矣。○具純進前曰場中甚嚴。而臣於場外。見一擧子置書册於袖。入去場內。捉來其册子矣。予曰。棘內摘奸。自古有之。故昨日摘奸。場中不嚴。今又捉來書册。試官何不檢飭乎。上番翰林。往問一所試官。棘圍仍爲摘奸以來。予曰。罪人之凶謀秘計。少不隱諱。書辭往復者。萬萬凶慘矣。
정조 1년 · 강
設推鞫于本府。委官領議政金尙喆。同義禁金華鎭鄭好仁。持平洪樂恒。正言金翊休。都事權尙熺。問郞李儒慶。
정조 1년 · 목
敎曰。推鞫時。趾海上之。依述海例。直捧結案。若或拒逆。加刑取服事。傳于委官。
정조 1년 · 목
敎曰。副提調持加減心腎湯入侍。○予曰。卿見江原監司狀啓乎。去月二十四日之風雨。到處皆然。固已可怪。而至於東邑之被災。尤甚矜慘矣。國榮曰。被災尤甚處。不無民人流散之慮。救濟安集之策。不可少緩矣。予曰。卿亦商量。國榮曰。 肅廟元年。 先朝元年。皆有東邑火災矣。今番水災。亦涉異常矣。予曰。此莫非上天之警古告也。可勝懍惕乎。
정조 1년 · 강
以金華鎭爲同義禁。口傳也。
정조 1년 · 강
命明日大臣入侍事。遣史官傳諭。
정조 1년 · 강
命穩城府使李尙直拿鞫得情。
정조 1년 · 강
試所以挾册擧子現捉啓。
정조 1년 · 목
監試一所啓言。終場入門後。擧子李龜洪崔應龍。以挾册現捉。故出付禁亂官搜挾官。請令攸司處之。允之。
정조 1년 · 강
配罪人受采應坐人。
정조 1년 · 목
刑曹啓言。罪人受采同生弟受彥端川府。受顯漆原縣。竝定配所。自本道押送事。請發關分付。允之。
정조 1년 · 목
予曰。關東民人。何以則可以安集乎。國榮曰。朝家有別般施惠。然後可免顚連之患。還穀停退。身役除減等事外。遣御史慰諭安集。亦似好矣。予曰。卿言果是。當問于大臣而下敎矣。
정조 1년 · 강
召見大臣刑判及廣州府尹于熙政堂。領議政金尙喆。左議政鄭存謙。右議政徐命善。刑曹判書鄭光漢。廣州府尹洪益弼。
정조 1년 · 목
存謙曰。以司僕馬政。屢勤聖敎。臣方待罪本寺。不善檢飭之罪。臣實爲首。伏願亟降罪罰。予曰。卿言過矣。此豈卿引嫌之事耶。然司僕事。大抵可悶矣。以其爲大臣衙門。故欲安卿等之心。每思闊略之道。轉輾之弊。莫可救毉。殊爲悶然矣。存謙曰。爲法受罪。大臣與庶官一也。倘以大官而有所饒假。則其弊將不可勝言。此臣所以兢惶踧踖。祈免不止者也。予曰。卿言亦是矣。昨秋今春。申飭何如。右相爲其時提擧。想必記知矣。屢飭之下。終無其效。馬鈍橫走。不成貌樣。脫有緩急。將何可所恃乎。予曰。今日引接卿等者。爲關東民事也。昨見道伯之啓。則廿四風雨。關東尤酷。五邑被災。挽近所無。言念民事。寧不於悒。此予所以達夜不寐。早延卿等。要聞救活之策也。尙喆等曰。臣伏見昨日傳敎。丁寧懇惻。實仰殿下眷係生民之德意。而非但道啓中五邑。俄聞淮陽府使私書所傳。則淮陽亦慘被衝波之災。金剛山亦至頹剝之境云矣。予曰。風雨之災。誠亦怪矣。北路則姑未知何如。而嶺南沿海。亦如關東之被災云矣。顧今東民之濟活之計。未知何以則爲好耶。尙喆曰。五邑水災。民舍之漂沒。爲四百七十。人口之渰死爲四十云。其爲矜惻。當如何哉。己酉北道水災。乙亥平安道義朔兩邑水災。俱有別遣御史慰諭安集之例。今番東路亦當擇送御史矣。予曰。予意欲如此。欲送御史。而未得其人矣。尙喆曰。沈豊之。可合差遣矣。○予曰。近來監察。全不成樣。不可不擇差矣。命善曰。文官監察。則自吏曹今方精擇矣。予曰。殿庭品班。每致紊亂。此亦監察之過也。予欲依中原例。立石以表。各品依此序立。好矣。尙喆曰。如此則甚善矣。予曰。趁頒敎前。設標於仁政殿庭宜矣。予曰。頃日試官。無不違牌。至有受點後出去者。而此則似然矣。改望至於三度。則至於只見一望單。而認爲不受批。故經先出去云矣。尙喆曰。試官違牌。臣意以爲。二品以上。初牌不進則推考。三牌不進則罷職。堂上堂下。初牌不進罷職。依法典擧行。似好矣。予曰然矣。存謙曰。所帶司僕提擧之任。決難仍冒矣。予曰。卿之自引。雖涉太過。而爲法受罪之言。是矣。予曰。今年收租之數。似未免減縮於常年。而明年觀武才。不可不設行矣。所入軍木許多云。何以爲之耶。尙喆曰。曾在先朝設行觀武才時。臣待罪地官。伊時所入軍木。爲七百同矣。予曰。然則所入果浩多矣。予曰。廣州旣經數遞。且有積弊。其往懋哉。予曰。搜不及身。非但古例然也。搜篋之甚。至及於身。有非待士之道。故果有下敎矣。今番一所儒生。旣以挾册現捉於摘奸之時。至於二所代述賣文之擧。尤極駭痛。刑判出去。詳査以聞。予曰。訓將之日前事。訓將固多失着。而兵判之屢次往復。終至一杖捕校而後已。則兵判亦未免輕先矣。尙喆曰。後日次對。當有仰稟處分之道矣。
정조 1년 · 강
差下江原道慰諭御史沈豊之。
정조 1년 · 목
敎曰。副司果沈豊之。江原道慰諭御史差下。當日辭朝。斯速下往。宣布諭書。仍察民情以來。又敎曰。江原道慰諭御史齎去諭書。卽令玉堂撰進。下語務從懇惻事分付。
정조 1년 · 강
召見慰諭御史沈豊之于熙政堂。
정조 1년 · 목
予曰。關東水災。聞甚慘酷。玆庸別遣慰諭。須體予憂念之意。以爲撫摩之道。予曰。御史曾見關東地乎。豊之曰。臣於北道往還時。歷路見江原道北關數邑矣。予曰。被災人民還穀身布停減事。當爲詳載於諭書中。而非但道啓中五邑也。各邑水災。似因阻水未及報營。所到之邑。如有被災如五邑者。一體釋諭諭書。以布一視之澤。沿路諸邑守令治否。亦爲詳探以來。
정조 1년 · 강
命穩城府使以武臣差遣。
정조 1년 · 목
領議政金尙喆啓言。穩城旣是極邊。若以武臣擇差則得宜矣。敎以。武臣差遣。
정조 1년 · 강
命一所試官幷罷職。禁亂及監試官拿問定罪。
정조 1년 · 목
領議政金尙喆啓言。今番一所儒生。挾册入場。狼藉披閱。現發於摘奸之時。前後申飭。何等嚴重。而若是其肆然無憚。其在國綱。誠極寒心。犯禁士子自法曹今方照律重繩。則不能檢察之諸試官。不可無罪。事過後一體罷職。當該禁亂官及監試官。請拿問定罪。從之。
정조 1년 · 강
勉副左相司僕提調之任。
정조 1년 · 목
敎曰。大臣之懇。不可不體諒。左相司僕提調之任。今姑勉副。
정조 1년 · 강
命司僕二提調遞差。該郞拿問。該吏使秋曹科治。
정조 1년 · 목
敎曰。司僕事。可謂該駭然矣。雖以走馬一事言之。自昨年秋等試射。至今年秋等。凡爲幾次。而屢飭之下。馬政之不成樣。愈往愈甚。至於動駕時走馬。擧皆疲劣。命令之不得傳通。猶屬餘事。今則不可諉之三令五申。司僕二提調。爲先遞差。該色郞廳。旣已汰去。拿問定罪。該色下吏則使刑判科治。
정조 1년 · 목
敎曰。副提調持加減心腎湯入侍。○國榮曰。扈衛廳雖緣凶逆之變。至於革罷之境。而軍士則本無料布。仍爲革罷。惟是所任軍官則旣有本料。而無故見失。豈不可矜乎。予曰。以此輩分屬於三營門都提調廳軍官則何如耶。國榮曰。以大臣之軍官。還屬於大臣之軍官。可謂名正言順。此則果好矣。
정조 1년 · 강
召見回還書狀官姜忱于誠正閣。
정조 1년 · 목
予曰。萬里遠役。無事往還。予庸爲幸矣。忱曰。銜命出疆。幸免僨事而歸。莫非王靈攸濟矣。予曰。塘報其果持來乎。忱曰。已送政院矣。予曰。姜忱姑未爲館職乎。承旨徐有防曰。以其奉使故。姑不得爲之矣。
정조 1년 · 강
命馬籍色吏嚴加杖問。
정조 1년 · 목
敎曰。當該馬籍色下吏。旣命刑曹處之。其間不爲修擧委折。今日開坐時。嚴加杖問。竝爲持供入侍。
정조 1년 · 목
國榮曰。伏聞有痞滯之候。不勝驚慮矣。予曰。略有滯意。而不至大段矣。國榮曰。俄與毉官相議。則藿香正氣散爲宜云。故今方煎待矣。予曰。入之。國榮曰。使康命徽入診。好矣。予曰唯。命徽進前診候。奏曰。脈候。左右三部。別無所損。略有滯意。而不至大段矣。
정조 1년 · 강
以林鵬翰爲穩城府使。口傳也。
정조 1년 · 목
敎曰。違牌玉堂改差。今日政。以在京無故人差出。○以洪樂性爲漢城判尹。鄭志儉爲校理。姜忱爲修撰。李履福爲 章陵參奉。徐欽修爲 厚陵參奉。趙時淳爲 恭陵參奉。履福以下。竝初仕也。李翼鎭爲寧越府使。
정조 1년 · 강
吏曹。以忠淸道改公忠。淸州改西原。啓。
정조 1년 · 강
咸鏡監司趙重晦疏陳病狀乞遞。賜批許之。
정조 1년 · 목
批以。卿之情病。宜欲一遞。旣問大臣。所辭依施。
정조 1년 · 강
命馬籍吏更爲杖問取服。
정조 1년 · 목
敎曰。近來刑曹科治下吏之供。全不成樣。已極可駭。問目曰。以馬匹不善檢飭。則供辭亦以馬匹不善檢飭。問目以喂養擧皆疲劣。則供辭亦以喂養擧皆疲劣。其他問目供辭。如印一板。如許文案之體。前所未見。豈其使無訟。而無情者。不得盡其辭之致乎。法綱獄體。俱極駭然。謬例旣是非今斯今。本曹堂上。姑不論罪。此後別白捧招。昨年八月以後申飭之傳敎。不啻幾次。則以何事終不調馴。其間委折。及馬品若疲劣。則又以何故終不改立。郞官初不檢飭而然。二堂上亦不指揮而然。馬政有國莫大之政。則不特走馬之不成樣如此。毋論轎馬卜馬。反不如貰馬。流來弊端。必有其故。幺麼下吏。傳敎査問之下。焉敢混同納招乎。該色首吏。更爲杖問取服。
정조 1년 · 강
命搜挾官鄭亮采移金吾處之。
정조 1년 · 목
刑曹啓言。監試覆試。一所擧子李龜洪崔應龍。以挾册現捉。自臣曹考律勘處。搜挾官監察鄭亮采。請移義禁府處之。從之。
정조 1년 · 목
予曰。監試今將出榜乎。國榮曰。今日當出榜。而一所試官。有罷職之命。似不得詣闕矣。予曰。以事過後罷職爲敎。豈不入來出榜乎。予曰。今番鞫獄。卽萬古所無之變怪。而予之情事。尙今思之。心不能定矣。國榮曰。自古聖人之善於處變者。莫如周公。而今番處分。雖質之周公。實無所愧矣。予曰。試官罷職榻敎。若不書事過後三字。添書頒布。一二所出榜。更爲催促。
정조 1년 · 강
召見刑曹判書鄭光漢于誠正閣。
정조 1년 · 목
予曰。買文賣文人。皆已捉囚乎。光漢曰。代述人梁哥。卽海西人。而借述人二人。俱居松都矣。予曰。洪楫姜履永。亦皆捉來乎。洪楫則有名字之人云。何如。光漢曰。俱已捉來。而洪楫則屢次發解者矣。予曰。分其首從。勘律以聞。而司僕下吏。從重科罪。
정조 1년 · 목
敎曰。副提調持加減心腎湯入侍。○予曰。賓廳出榜時。史官不往乎。國榮曰。臣於前日。以翰林往見出榜。而近未見其例矣。予曰。自前史官之往見出榜。亦有意義。其在修擧之道。豈可廢其例乎。下番出去見之。金勉柱承命退出。予曰。濟州罪人之發捕已久。而皆無消息。可怪矣。民始曰。似是候風之故也。
정조 1년 · 강
命一所試官幷仍任前職。
정조 1년 · 목
敎曰。一擧子之所持大小册子。至於十五卷之多。狼藉被披閱。不待搜挾而現露。禁亂官固有罪矣。旣禁搜身。則未能照察。容或可也。而試院之庭試官。其豈不見。設或不知。不見不知。俱是失着。昨日大臣之請罪。雖已久從。飭旣施矣。本兵重任。不可以此輕遞。一所試官金鍾秀。仍任前任。卽爲牌招。傳授命召。處分不可異同。試官李在簡李秉模朴祐命柳誼。一竝敍用。亦令仍任前職。
정조 1년 · 목
予曰。啓能之漂風可怪矣。國榮曰。聞申應周之言。則似當漂泊於楸子島云矣。予曰。果無還入濟州之慮耶。國榮曰。水路有難料度。而若入泊於楸子島。則數日之間。似當入來云矣。予曰。泰淵之潛通外人等事。慶來運另飭嚴防云。良可嘉尙矣。國榮然矣。予曰。予於近日。留意於內省之工。而事爲之間。每有過差。至於不疚之境。誠難矣。國榮曰。雖謂人君之過。如日月之蝕。及其更也。人皆仰之。而臣之期望於殿下者。在於初無過差之域矣。予曰。所勉深切矣。
정조 1년 · 강
召見承旨鄭民始御將具善復于熙政堂。
정조 1년 · 목
善復曰。臣詣 明陵奉審。 陵上及丁子閣無頉。而樹木太密矣。予曰。樹木繁多處。稍芟其枝。則似好矣。善復曰。去其叢生則易以茁長矣。予曰。以此意指揮 陵官。予曰。禁府都事李基成入侍。予曰。申應周尙不入來。何也。基成曰。臣同日發船。同日下陸。而兩罪人一時同來。或有意外之慮。故站站落後。非久當入來矣。予曰。啓能拿來都事。誰也。民始曰李★(土+秀)也。予曰。李★(土+秀)之船。到中洋後。因失去處云。啓能無還入之慮耶。基成曰。似當止泊於楸子島矣。予曰。纘海拿來時。景狀何如。基成曰。少無恐㥘之色矣。予曰。纘海圍籬中。有何同處之人乎。基成曰。有一奴相守者。故同時捕出。仍爲捉來。方囚果川獄中矣。予曰善爲之矣。予曰。聞申應周復命云。入侍。予曰。汝其勞矣。聞汝破船受傷云。不至大段乎。對曰。別無致傷之事矣。予曰。泰淵何以拿來耶。應周曰。乘夜入圍籬中。則挑燭看書。倚枕而臥。所看之書。卽資治通鑑也。臣卽傳拿命。卽爲具格。而亦無恐㥘之狀矣。其在道中。惟願速死。故臣恐有徑斃之慮。以白木更爲結縛而來矣。予曰。泰淵所居處何如。應周曰。荐棘之家。卽渠初頭食主人。而荐棘之後。卽爲逐出。只與渠之從人可金爲名者及二婢子同居。而每推牛而食之云矣。臣亦見庫中積粟。廚下縣肉之狀矣。予曰。渠之米肉。從何出乎。應周曰。聞渠入去時。有卜物三十馱。而且有白木所入籠二馱云矣。予曰。泰淵處。有何文書乎。應周曰。臣杖問其初頭食主人。則曰泰淵每見京書。見則燒火云。而遍搜無一片紙。但有命藥數張矣。予曰。慶來運果善於禁束之道乎。基成應周曰。果爲來飭諸謫。如有自京所來書札。則初不坼封。卽爲燒火云矣。予曰。纘海。則無畏死之意乎。基成曰。纘海。自登陸後。日日促行。且因飮食之或少。每每生恚。尤極凶獰矣。應周曰。泰淵。則初不食粒米矣。
정조 1년 · 강
以趙㻐爲咸鏡監司。備薦也
정조 1년 · 강
命待明朝親鞫爲之。
정조 1년 · 강
命司僕寺書吏朴昌華參酌査勘。
정조 1년 · 목
秋曹。以昌華照律勘處。啓稟。敎以。喂養之失。有養馬。改立之責。有馬醫。則渠雖無知下吏。非其罪而罪之。殊欠綜核之道。自本曹更加參酌査勘。
정조 1년 · 강
秋曹。以一愛寶背仍其地爲婢。啓。
정조 1년 · 목
該曹啓言。因義禁府啓辭。大逆不道罪人趾海子婦一愛孫女寶輩[背:I-PERSON]以逆簡之妻孥。古今島智島已爲散配。仍其地爲婢事。請發關分付于該道臣。允之。
정조 1년 · 강
御肅章門行親鞫。領議政金尙喆。左議政鄭存謙。右議政徐命善。判義禁鄭弘淳。同義禁金華鎭。嚴璹。鄭好仁。問事郞廳李在學。尹尙東。朴祐源李儒慶洪明浩趙時偉柳誼金履正安聖彬鄭志儉。大司諫吳載紹。司諫李謙彬。獻納洪周萬。持平鄭淵淳。正言金翊休。李思祚。別刑房都事權尙熺。洪繼善。文書色都事任希游。趙廷鉉。事變假注書張至顯。
정조 1년 · 목
具布裹翼善冠布圓領袍布裹帶。乘輿出協陽門詣幕次。○敎曰。各 殿差備門。以兵判令箭申飭禁雜人。又敎曰。捕將具善復張志恒進前。敎曰。南哥孫哥文案持入。又敎曰。罪人纘海上之。予曰。罪人問目。何以書之耶。尙喆曰。以渠雖在謫。凡其凶謀。無不參涉之狀。條條發問。且以趾海。述海處逆謀往復之時。渠皆同謀之意。一一書之。而啓能推戴之謀。渠無不知之理。故亦爲書之於問目矣。予曰。以此書之宜矣。敎曰。問郞讀諭纘海問目。敎曰。渠旣與趾述範吉。同一逆腸。則雖欲發明。固可得乎。渠不可一毫抵賴。速速遲晩之意分付。履正曰。罪人供多有游辭。而欲吐未吐。尤極痛惡矣。予曰。渠無可以發明之端。故必有此游辭之計也。渠之逆節。畢露於諸賊之招。則不待加刑。渠何敢隱諱。而特欲以渠口逐條遲晩。問郞以此意分付。敎曰。罪人之聲。何其低也。渠罪渠必自知。到今豈敢有抵賴之擧乎。敎曰。渠與澤遂。爲男妹矣。腸肚相連。情節綢繆。則此已萬戮猶輕者。而況此趾述諸賊。次第正法。則到此地頭。渠何敢有所發明乎。一一直招之意。問郞分付。敎曰。罪人勸杖。敎曰。罪人問目。同義禁嚴璹逐條讀諭。予曰。纘海之凶惡。殆有甚於述海矣。存謙曰。纘海本以凶人。擧世指目。而今番逆計。莫非纘海之綢繆指揮者。尤不勝痛惡矣。儒慶曰。罪人之供云。知情則甘心。而同參則冤抑云矣。敎曰。罪人語聲太低微。使之高聲納招。敎曰。渠猶不信渠家諸送之所爲。故尙此抵賴矣。趾述結案。問郞讀諭。予曰。罪人之招何如。儒慶曰。渠之子侄凶獰逆節。箇箇同參。的實云矣。予曰。罪人文書中孫哥南哥甚緊。斯速推問。敎曰。罪人加刑五度式推問後。問郞這這來奏。入小次。儒慶曰。罪人云。卽當結案。蹔願弛刑云矣。予曰姑弛之。敎曰。渠旣發端。又爲吞吐。何也。在學儒慶曰。今則渠旣箇箇納招。卽當捧出結案。而渠願自呼文字矣。敎曰。渠欲以文字納結案。則以文字捧之。罪人纘海。以大逆不道結案。敎曰。宣傳官持標信。出往小南門。行刑罪人出送。善復曰。罪人拿來申飭將校。昨夜入來。而能賊今日內拿來云矣。○鞫座諸臺啓言。祥原郡守尹守儉。以泰淵之至親。當此泰賊鞫問之日。決不可置之字牧之任。爲先削去仕版。批以依啓。○敎曰。罪人孫必振上之。○承旨洪國榮曰。罪人泰淵。亦當於今日內捧結案。而問目姑未書出矣。予曰。大臣相議書之也。○敎曰。孫哥問目書之也。以渠夗育逆家。凶謀逆節。必無不聞之理。而渠非首卵。容有可恕。惟當從實直招之意。問郞分付。敎曰。罪人孫哥。終不直招。勸杖訊問。敎曰。孫哥從當更問。詳思納招之意分付。而姑下之也。○善復曰。罪人啓能。方到西小門內云矣。予曰。連爲催促而直爲上闕也。予命在學讀啓能問目曰。善爲之矣。予謂弘淳曰。啓能盤問時。各別施威嚴訊。期於速捧結案可也。而諸逆之魁。卽啓能也。雖彼羅卒輩。必有憤惋之心。各別訊問之意詳諭。敎曰。罪人啓能上之。敎曰。罪人文書入之。敎曰。罪人。解蒙頭。而卽爲施威。敎曰。罪人。旣捧刑推侤音。讀諭問目後勸杖。予曰。渠欲有發明之言。而低頭若有所思者乎。觀其形狀。卽一怪駭狂惡之物。世人何其畏之太甚耶。命善曰。我國人本自好名。故見欺於此賊之命也。予曰然矣。敎曰。各別勸杖。使之替臂。敎曰。罪人語聲低微。所供云何。在學曰。渠云雖優爲逆謀。不少之人。豈可遽然承服乎云矣。尙喆等奏曰。能賊之凶肚逆節。卽此一言。尤益彰露無餘。各別嚴訊宜矣。予曰。杖斃可慮矣。罪人之供云何。在學曰。與澤遂輩。因書傳太甲篇文義。果有酬酢云矣。尙喆等曰。罪人之供。旣以太甲文義酬酢。渠之斷案。昭然無疑。速捧遲晩宜矣。予曰。罪人文書。果何物耶。國榮曰。所謂海上日錄者。無非怨國悖惡之辭。而渠之抵渠子侄書。亦皆不道之說矣。予曰。罪人云何。弘淳曰。願速行刑云矣。予曰。以何意願行刑乎。問之也。予曰。徑斃可慮。姑止之。善爲盤問。尙喆曰。前後發惡之說。轉輾凶悖。如此凶物。雖至數次之刑。決難卽捧結案。連爲加刑宜矣。予曰。此賊。果是極凶至頑之物矣。尙喆等曰。罪人氣窒。姑爲暫下以待。更推何如。予曰。姑下之。使之作氣。詳細侤音之意分付。弘淳曰。旣已遲晩。則便是結案矣。予曰。寧可失刑。而豈可不捧渠手之侤音。而直爲正刑乎。○諸臺啓言。能賊萬古所無之逆節。已盡綻露於諸賊之招。今以渠之招辭觀之。以太甲桐宮之說。果與諸賊爛熳酬酢云者。吉範澤遂之招。如合符契。卽此便渠結案。臣等謂亟正邦刑宜矣。批以。失刑固甚切憤。而未結案而正法。昨年旣有 受敎。劇賊之未正邦刑。比諸低仰金石之典。猶有輕重之別。不允。○敎曰。罪人泰淵上之。國榮曰。泰淵無更問之端。卽當捧出結案。直爲施威發問目問之宜矣。予曰唯。敎曰。泰淵問目。問郞讀諭。敎曰。泰淵之逆。旣露於若淵之凶疏。則梁當直招其一串貫來之狀而已。以此盤問。敎曰。以渠罪惡。決無容貸之理。則何敢亂言游辭。欲爲杖斃之計乎。各別勸杖嚴訊。弘淳曰。救療官來言。罪人啓能緊急云矣。敎曰。第爲各別救療可也。雖已遲晩。未捧結案。則決不可行刑矣。敎曰。今番諸逆之根抵。卽泰淵輩也。諸逆雖略治。而汝輩終不正法。則其可曰國有三尺乎。從速結案之意。問郞分付。弘淳曰。泰淵嚴訊之下。氣窒不能言。姑下之何如。敎曰。從當更訊。姑下之。敎曰。罪人信德上之。敎曰。信德旣於前招遲晩。則今不必更問。而相範凶謀之未盡吐露者。使之一一直招。信德納招。敎曰。信德旣已遲晩。到今渠罪無可增減。而終不直招。極爲凶獰矣。罪人南興老旣云相範同議逆謀於信德家云。信德姑爲移置。南興老上之。敎曰。南興老處。以渠與相範往信德家所議之事。一一發問目問之可也。而渠非首犯。如果直招。則可生之意。亦爲詳諭。興老納招。敎曰。罪人信德。旣請與興老面質。使之面質。面質後納招。予曰。此輩雖若孤雛。而範吉輩綢繆謀議交通掖屬之狀。不可不一一査得於此輩之口。不如是則實不知有何樣禍機矣。尙喆等曰。諸賊略已就緖。且將嚴訊。而奇同永丹。又尤當究覈得情矣。予曰然矣。而此皆逆獄之枝葉。當以推鞫問之。一竝下府。予曰。泰淵俄者氣窒云。從當更問。泰淵亦爲下府。敎曰。推鞫今日擧行。尙喆等曰。聞啓能雖至緊急。而一縷則不絕云。草結案俄已書出。只未及捧其侤音矣。臣等今方出往。及其不斃之前。捧出侤音。卽當行刑矣。予曰。旣有草結案。則捧侤音行刑。未爲不可。而如未及捧渠侤音。則決不可正法也。○還內。
정조 1년 · 목
敎曰。得才移義禁府事。分付捕廳。又敎曰。推鞫今日擧行。又敎曰。罪人已皆盤問。推鞫姑罷。待明朝擧行。
정조 1년 · 강
命籍沒奴婢換屬金吾使喚。
정조 1년 · 목
判義禁鄭弘淳啓言。鞫囚供饋。專使本府奴婢擧行。而使役之類。本自尠少。今番籍沒中奴婢各五口劃給。以爲使喚之地。而逆家奴屬之使喚鞫獄。亦極未安。刑曹奴婢中。請相換劃屬。從之。
정조 1년 · 강
命啓能女絕島定配。
정조 1년 · 목
刑曹判書鄭光漢啓言。啓能之女爲李觀[源:I-PERSON]之妻者。恣行街路。肆發怨國之說。詬辱朝紳之狀。前所未有之變怪。不可以婦女而容貸。請絕島定配。從之。
정조 1년 · 목
敎曰。副提調持加減心腎湯入侍。○予曰。能賊雖已遲晚。以未捧結案。不得正法。豈不憤惋乎。昨年以未結案而正法。有所禁令者。予意有在。然此等事。立法之後。亦多有掣肘處。甚可恨也。國榮曰。逆如啓能。而拘於定制。不得施當用之刑。群情莫不憤惋。雖然三司之請。固是執法之常論。亦不可以有令甲一向摧折者也。且以今番事觀之。大凡聽獄之難。亦是殿下深留聖意處也。若於能賊拿鞫之時。徐徐究問。期於結案。則決無未捧結案之理矣。予曰。卿言果如予意矣。
정조 1년 · 강
有政。吏曹判書李徽之。參判徐浩修。兵曹判書金鍾秀進。
정조 1년 · 목
以尹得養爲大司憲。鄭宇璧爲通津府使。金致九爲祥原郡守。申思運爲楚山府使。李在簡爲同經筵。李衍祥爲副總管。李鼎炳爲公忠兵使。○敎曰。新除楚山府使加資。
정조 1년 · 강
命入啓文字。勿稱陳賀。以頒赦書入。
정조 1년 · 목
禮曹啓言。元惡巨魁。次第伏法。 宗社復安。此實國家莫大之慶。告 宗廟永寧殿社稷後。京外進箋頒赦陳賀等節。請卽爲擇日擧行。敎以。告祭 景慕宮。一體設行。雖有 列祖已行之舊例。以陳賀爲稱。事涉未安。依昨年下敎。入啓文字。勿稱陳賀。以頒赦書入事分付。
정조 1년 · 강
命頒赦方物只大殿 慈殿 慈宮封進。
정조 1년 · 목
禮曹啓言。國有大慶。進箋頒赦。則例有方物物膳封進之規。今此頒赦。大殿 王大妃殿 惠慶宮中宮殿方物之物膳。當爲封進。而頒赦之日。勢所未及。隨後封進。旣有前例。依此擧行之意。請分付諸道及開城府。敎以。只大殿 慈殿 慈宮封進。咸鏡道江原道。勿爲封進。
정조 1년 · 강
禮曹。以告 廟 社頒赦吉日推擇。啓。
정조 1년 · 목
禮曹啓言。告廟社頒赦吉日推擇。則今九月二十四日午時爲吉云。曉頭先行告祭於 宗廟　永寧殿　社稷。而午時頒赦事。請知委擧行。允之。又啓言。告 廟 社頒赦時。 孝明殿　徽寧殿　延福殿　景慕宮告由祭。同日曉頭。請一體設行。允之。
정조 1년 · 강
鞫廳。以罪人啓能物故。啓。
정조 1년 · 강
命救療官令該曹問名照律。
정조 1년 · 목
義禁府啓言。罪人救療。何等緊重。而病重罪人下府之時。救療官互相推托。不爲隨來。以致緊急手本之稽滯。當該救療官。令該曹問名。請照律嚴處。允之。
정조 1년 · 강
命罪人信德等加刑究問。
정조 1년 · 목
敎曰。罪人信德。不但與聞凶謀。六月晦相範輩會集渠家之說。旣出於南興老之口。則其所罪犯。不止於與聞而已。且正法諸賊招中所出內人中官名字。尙不査覈。豈不爲窮鬼之徒反噬之計乎。信德。決難容貸。而盤問甚緊。依前劃紙加刑準次後。若不直招。勿爲請刑。更爲加刑。期於輸款。罪人弼海。渠招中內官房直奇同與其妹內人永丹作梯。欲售刺客之計。而計雖未成。當初設計。與海根世福無異。其間作俑之宦妾。宜無不知之理。且雖非奇同。其他凶計。亦當有居間之中官內人。以此意爲問目。加刑取服。限十五度停刑。信德處。中官內人事。亦爲盤問。罪人大燮。則興文龍輝依刃犯闕之時。渠家爲謀議之所。其間隱情。決無不知之理。加刑一次。反覆究問後。卽爲議啓事。史官傳諭于委官。
정조 1년 · 강
特施罪人任宗周等惟輕之典。
정조 1년 · 목
敎曰。罪人任宗周。當昨年鞫囚之時。吾必不免往辭墳墓之說。旣出於罪囚之供。而渠之發明。予則曰不成說矣。對所親人。相吐心中之言。元非理外之事。則渠安敢以此爲發明之計乎。雖然。所坐不足輕重於獄情。參酌定配。罪人李克己。可謂殺無赦。所捉書札。至凶極奸。所可道也。言之汚口。渠之兄弟。爲凶賊之爪牙。固不足怪。而昨年御極之後有凶言。則論以法律。無一可生之道。而克生尙在。克己先誅。殊非綜核之道。亦不必如渠之事曠日鞫問。特以惟輕之典。加刑一次。減死絕島定配。罪人具翼遠。啓能謀議推戴之時。以翼遠爲閫任定議。其常時之親密可知。況渠旣是所謂門徒。綢繆情迹。昭不可掩。而巨魁旣除。脅從宜恕。減死邊遠定配。
정조 1년 · 강
秋曹。以救療官照律定配。啓。
정조 1년 · 목
刑曹啓言。救療官李弼蕃卞重觀。各決杖六十度。弼蕃寧海府。重觀潭陽府定配押送。
정조 1년 · 강
金吾。以罪人任宗周等定配。啓。
정조 1년 · 목
義禁府啓言。罪人任宗周。端川府參酌定配。李克己。珍島郡減死絕島定配。具翼遠。慶源府減死邊遠定配。竝押送。
정조 1년 · 강
命大逆不道纘海破家潴澤。
정조 1년 · 목
義禁府。以纘海。籍沒家產。破家潴澤。罷守令。降邑號等事。啓請擧行。允之。
정조 1년 · 강
遣翰注分詣 元陵　永陵　永祐園奉審。
정조 1년 · 목
敎曰。副提調持加減心腎湯入侍。○予曰。箕伯狀啓中鄭益儉事何如。國榮曰。還穀作錢等事。誠可駭矣。予曰。試射欲於明日爲之。兵判將臣及軍門郞廳。當爲試官矣。國榮曰。以此分付好矣。
정조 1년 · 강
命親鞫旣罷自今日經筵取稟入之。
정조 1년 · 강
命推鞫姑罷。待明朝擧行。
정조 1년 · 목
有防曰。罪人酌處之敎。雖出我聖上好生之德。而大燮弼海。旣已知情。至於趙嵎。則尤不可輕先酌處矣。予曰。予意亦有在矣。相範輩家屬奴輩。無不與聞凶謀。而不可一一誅之。則大燮輩之傅生。亦何妨也。予曰。出場無期。臺啓可慮。酌處諸罪人。待城門開後。卽爲發配事。注書出去分付。
정조 1년 · 강
命罪人大燮弼海減死安置。
정조 1년 · 목
敎曰。罪人大燮。爲興文之主人。又爲相範之族屬。渠家又作會謀之所。興文龍輝挾七日軍官五十人作隊犯闕之說。俱出於謀議之席。則渠豈無與聞之理。而興文面質時。亦不別白發明者。今番獄情。最難決者大燮也。然反復思之。設或聞之。與紹介與同謀。煞有間焉。範格等諸賊凶謀。渠輩之家屬奴輩無不參聽。此輩旣不盡誅。則以參聞而不同謀。特施惟輕。失刑無甚大段。滯囚多日。收殺無期。亦不可不念。姑從罪疑之典。絕島減死安置。○敎曰。罪人弼海。渠旣以知情不告。不待加刑。卽爲遲晩。方在結案前。而屬之參聞而不參謀。與大燮同施曠蕩之典。似不至大段失刑。加刑一次後。絕島減死安置。
정조 1년 · 강
命罪人南興老加刑究問一體安置。
정조 1년 · 목
敎曰。罪人南興老。爲述海之狎客。隨去謫所。而又於相範輩聚會信德家時。渠亦同席。則宜無不聞凶謀之理。而終是抵賴。雖甚痛惡。實則與大燮弼海無異。酌處似無異同。然受刑只是三度。雖欲輸款。勢不可得。加刑一次究問後。如無隱情。一體減死絕島安置事。分付鞫廳。
정조 1년 · 강
命罪人趙嵎參酌定配。
정조 1년 · 목
敎曰。罪人趙嵎就捕之後。尙不親鞫。予意有在。且其別無隱計。可知於供辭。參酌定配。
정조 1년 · 강
命罪人同邑疊配者草記移定。
정조 1년 · 목
敎曰。罪人相吉子曾一與恭燮獻遂。同邑爲奴。曾一移定於濟州。獻遂移定於北邊。相烈亦與繼興同邑爲奴。移定於大靜事。卽爲分付刑曹。其他罪人應坐之疊配者。刑判詳閱徒流案。草記移定事。亦爲分付。
정조 1년 · 강
命罪人金得才嚴刑得情。
정조 1년 · 목
敎曰。罪人金得才朴得材。中一得才。情迹有十分凶惡者。與海根世福何異哉。昨日有究問之敎。而似是聽瑩。以此意更爲傳于委官。兩姓漢分別後。箇箇嚴刑。期於得情。
정조 1년 · 강
副司直閔鍾燮疏請改名。賜批。
정조 1년 · 목
疏略曰。伏念臣家。昔以忠藎著稱。而及至近來。陵夷顚覆。果然凶恒逆弘。爲千古所無之劇賊。而疊出層生於一門之內。噫嘻痛矣。若臣者旣愧古人之別族。復見今者之近出。門戶殘敗。家世僇辱。沫血致討。天理同然。驚心痛骨。私義倍切。臣名之燮字。義不可仍存。將欲易以顯字。玆敢昌昧陳籲。伏願俯垂諒察。許臣所請。批以。疏請改名事依施。
정조 1년 · 강
持平洪樂恒疏論金相翊等及李普天。賜批。
정조 1년 · 목
疏略曰。今番凶逆。亘萬古所無之變也。黨與次第就法。而其中罪重律輕者。卽金相翊宋榮中朴宗集是已。臣謂竝令王府拿鞫嚴問。快正王法也。前掌令李普天。蝨附相翊。世所共知。代聽之擧。義理明正。而普天。身爲臺臣。只聽相翊之指使。偃然在家。不參朝參。究其情狀。亦一相翊。而銓曹只施拔望之罰。輿情久而益駭。臣謂亟施竄配之典宜矣。批以。金相翊宋榮中朴宗集等事不允。李普天事。眞所謂不足道。何必竄配。放逐鄕里。
정조 1년 · 목
疏略曰。從古以來。亂逆何限。而豈有如今日諸賊者哉。初欲進身近京之地。與聞懲討之末議。而素患諸症。入秋增劇。實無自力登送之望。況臣所叨。雖是該曹。鞫獄未畢。百僚奔走之日。一向瘝曠。甚非事宜。伏乞亟遞臣職。批以。逆孼作凶。禍在不測。而何幸罪人斯得。次第正刑。從以賊徒之陰謀。庶幾可消。但推戴之名。出於近宗。上念 宗社之重。下詢徇臣民之請。公法所拘。不得不割其私恩。噫噫。予之情私之迫切。殆難狀道。大抵主勢之孤危。而朝象之靡定。凶賊之得不窺覘乎。思之寒心。此專在於激揚之政。猶未盡擧。面陽之徒。又未盡祛故也。當此之時。予於之招徠爾等之意。日甚一日矣。此際爾疏適到。辭巽若前。大失所圖。益恨予延訪之未篤也。爾等倘或念予如渴之望。何邁邁之至於此甚。玆因疏批。更布心曲。爾其體小子慇懃之意。亟回遐心。卽卽幡然。庸副予側席之思焉。仍命遣史官傳諭。
정조 1년 · 강
命鄭亮采等議處。
정조 1년 · 목
義禁府啓言。司憲府監察鄭亮采。試所不能檢搜。監試一所試官朴東煥禁亂官梁龍甲等。不能檢飭科場。竝請刑推得情。敎以。除刑推議處。
정조 1년 · 강
命申景祖罷職放送。
정조 1년 · 목
義禁府啓言。司僕寺前僉正申景祖。供職駭然。所當請刑。年滿七十。請上裁。敎以罷職放送。